Mette Hjermind Dencker (DF), 2021-11-09:
Tak for det.
Landdistrikterne er der, hvor en stor del af danskerne lever deres liv, og når vi her fra Christiansborgs side skal lave lovgivning omkring landdistrikterne, skal det være med den dybeste og inderligste respekt for, at det er her, mennesker lever deres liv.
Og det er som med så meget andet, nemlig at følelser kan være utrolig svære at beskrive.
Det er det her med nærheden til naboen, det her med, at man kerer sig meget mere om hinanden, at man kender hinanden bedre, at man holder øje med hinanden på godt og ondt, det tætte fællesskab, og det her med, at når vi er i landsbyen, er der en masse forskellige arrangementer, fordi vi virkelig gerne vil mødes og omgås.
Gåturene i naturen, det, som det giver til ens livskvalitet, at man bor lige ude i naturen og bare kan gå gode, lange ture i naturen hver eneste dag, er helt fantastisk.
Øboerne gør det, at de beskriver følelsen af at være øbo meget samstemmende, når jeg er ude på øerne, og de siger, at det handler om det her med, at de, når de sidder på færgen tilbage til øen, bare kan – pyh – puste helt ud.
I mange år, før jeg flyttede til et landdistrikt, havde vi sommerhus på Mols, og der havde jeg samme følelse, når vi passerede Kalø Slotsruin.
Det er os, der bor i landdistrikterne, som er de bedste ambassadører for landdistrikterne, og derfor er det vigtigt, at vi taler dem op.
I Dansk Folkeparti kom vi i marts 2021 med vores udspil »Livet leves også i provinsen«, og her var der en række initiativer, som vi vil fremsætte i løbet af den næste folketingssamling, og det var bl.a. det her med en vækstpilotordning, som jeg synes var et fantastisk projekt – det her med, at man satte akademikere ud på virksomheder, hvor man aldrig ville ansætte akademikere.
Jeg kan huske, at jeg talte med en virksomhed, hvor de sad og syede gardiner, og så havde de ansat en akademiker, og jeg tænkte: Hvad i alverden skal de bruge en akademiker til i den virksomhed, hvor de der seks kvinder bare sidder og syr gardiner?
Men han var enormt dygtig til at stikke snabelen ned i alle mulige EU-kasser, og der gjorde, at de lige pludselig bare kunne ekspandere og gå fra at være en til at være seks forretninger.
Det var helt fantastisk.
Det her med vækstpilotordningen kan noget, og det er altså vigtigt, at vi værner om det.
Så er der også vækstlån, når man vil i gang som iværksætter i landdistrikterne.
Dér kan vi da godt glemme alt om det her krav om, at man skal låne mindst 1 mio. kr., når det er små iværksættere i landdistrikterne.
Så hvis vi skal have gang i det her iværksætteri i landdistrikterne, vil vi i Dansk Folkeparti meget gerne sætte det ned til ½ mio. kr.
Så tog vi også initiativ til det her med at bevare de små skoler, og vi kan også se her i redegørelsen, at på landsplan er det gået ned med folkeskoler, men det er især svært ude i landdistrikterne og på øerne, og det er noget af det, som vi i Dansk Folkeparti gerne vil bevare ved hjælp af nogle tiltag der.
Selvfølgelig er vi stadig væk tilhængere af at udflytte uddannelser, som jeg jo tidligere har talt meget om, men også det her med, at vi, når vi etablerer nye enheder af uddannelser, som udgangspunkt gør det uden for hovedstadsområdet, medmindre der er tungtvejende grunde til, at det lige skal ligge her.
Det samme skal egentlig også være vores mindset, vores tankegang, når vi gør det med statslige arbejdspladser.
Det her med, at vi, hver gang der skal etableres en ny statslig arbejdsplads, som udgangspunkt bare har det på rygraden, at den skal ligge uden for hovedstadsområdet, er også en måde at vende udviklingen på.
Det synes jeg jo altså er helt tosset, altså det her med, at vi ikke er bedre til at sørge for, at også de danske universiteter har en digitalisering, når man kan gøre det på udenlandske universiteter.